**Prax – štvrtok 3. októbra 2022 – RNDr. Peter Matu** **peter\_bcman008@yahoo.com**

 **Prípad 1 - chronický problém**

***Sumár hlavného problému***

36 ročná žena žijúca v Severnej Amerike navštívila moju online homeopatickú poradňu začiatkom tohto roka. Hlavným problémom je veľmi bolestivá **okcipitálna neuralgia** (v záhlaví) a **veľmi silná úzkosť**. Začalo sa to všetko v roku 2019 keď jej bola diagnostikovaná Tarlovova cysta. V tom období mala sedavé zamestnania a veľa stresu v práci a začala mať bolesti krížov. Absolvovala magnetickú rezonanciu, kde jej bola stanovená táto diagnóza. Od toho momentu začala všetko googliť, nepretržite na to myslela, neustále sa s tým zaoberala v mysli. Mala veľký strach a obavy kvôli tejto diagnóze (prečítala si o tom veľa strašidelných príbehov na internete), stala sa z toho doslova **posadnutosť**. Došlo to až do takého štádia, že cestovala do USA na konzultáciu za špecialistom, ktorý operuje takéto stavy a bolo je povedané, že má zaplatiť 100 000 dolárov za túto operáciu.

Toľko sa zaoberala rozličnými symptómami na internete a facebookových skupinách, až sa tie symptómy u nej tiež začali prejavovať. V jednom momente ju ale jej vlastný pud sebazáchovy dokopal k tomu, aby sa so svojou diagnózou prestala zaoberať a vtedy prestali aj jej symptómy. Prestala si o tom čítať, zanechala facebookove skupiny zamerané na Tarlovovou cystu, úplne sa tým prestala zaoberať a vtedy sa stratili aj jej symptómy súvisiace s Tarlovovou cystou. Avšak dôsledkom tohto stresu a strachu, ktorý kvôli svojej diagnóze prežívala sa akoby “zrútil” jej nervový systém a začala trpieť intenzívnymi neuralgickými bolesťami hlavy - okcipitálnou neuralgiou a stavmi úzkosti. Navštívila neurológa, ten jej však nedokázal pomôcť s týmto problémom.

***Fyzické znaky jej okcipitálnej neuralgie:***

Pred atakom neuralgie dochádza sú jej oči suché alebo má upchatý nos. Dochádza k akumulácii tlaku v lebke, zažíva akoby pocit stláčania na oboch stranách lebky - zovretie, tiež v oblasti čela a spánkov. Postupne prichádza pocit mravčenie, brnenie brady, nosa, ramien.. pocit tiaže na hrudi, úzkostný pocit a akoby nemohla dýchať, počuje búšenie srdca a počas záchvatu sa úzkosť zhoršuje.

***Príznaky úzkosti:***

Je veľmi precitlivená, ľahko sa rozplače, príliš veľa o všetkom premýšľa, všetko príliš dopodrobna analyzuje, dumá nad všetkým, vždy si predstavuje ten najhorší scenár, vidí negatívne stránky vecí, má veľký strach z chorôb a o svoje zdravie. Má pocit, že dostane každú jednu možnú chorobu, ktorá existuje. Má strach z atakov okcipitálnej neuralgie, cíti z toho beznádej.

**Životný príbeh**

**DETSTVO:**

nebolo veľmi dobré. Otec bol alkoholik, bol hrubý k matke, veľa sa hádali. Necítila sa doma vôbec bezpečne, musela sa prizerať mnohým agresívnym fyzickým útokom zo strany otca a matka k nej bola extrémne reštriktívna a neustále ju kontrolovala a nič jej nechcela dovoliť. Kvôli tomuto stresu mala ulceróznu kolitídu, do dospelosti bola na liekoch, potom sa ale symptómy úplne stratili a nemala už žiadny problém s kolitídou.

Keď mala 25 rokov, tak ju rodičia nútili do vydaja, bola to vopred dohodnutá svadba (indické rodiny) bez lásky. Nebol to dobrý vzťah, fyzicky aj psychicky ju zneužíval manžel. Žila s ním niekoľko rokov (u rodiny manžela). Urobili si z nej slúžku, musela vstávať v určený čas, neustále ju kontrolovali. Potom došlo k tomu, že sa ju svokor pokúsil znásilniť, našťastie sa jej podarilo utiecť. Potom sa rozviedla.

Neskôr stretla svojho súčasného manžela, s ktorým žije doteraz a s ktorým má pekný vzťah a s ktorým je šťastná.

**PRÁCA:**

V práci ju jej šéf nepretržite 5 rokov šikanoval. Nenávidela svoju prácu, šéf bol arogantný a veľmi agresívny, kričal na ňu aj za maličkosti, aj keď meškala čo i len 1 minútu, zjapal po nej. Veľa kvôli tomu plakala. Vyvíjal na ňu nátlak, veľmi sa bála aby nikdy neurobila žiadnu chybu. Túto prácu opustila, našla si novú prácu v ktorej je teraz šťastná a spokojná a ktorú má rada (predaj legálnych výrobkov z marihuany).

Teraz už nemá žiadne stresy a žije spokojný život až na okcipitálnu neuralgiu a ťažké úzkostné stavy. Toto jej život mimoriadne znepríjemňuje a spôsobuje veľa utrpenia a toto by chcela homeopaticky riešiť.

**Osobnosť/charakterové črty**

Je rezervovaná, nemá rada veľkú spoločnosť. Ľahko s ľuďmi vychádza, rada žartuje. Je precitlivená, berie veľmi vážne poznámky od ľudí. Má neustále pocit, že ju ľudia pozorujú a že je kritizovaná! Má pocit, že na ňu neustále útočia! (napríklad keď šoféruje auto a niekto ju predbehne a zaradí sa pred ňu, tak hneď rozmýšľa o tom, že prečo to urobil a že to ten človek robí naschvál a chce ju dostať). Už od svojho detstva má ustavičný pocit, že je posudzovaná, že ju stále posudzujú! Keď venčí psa a vidí suseda, tak sa mu snaží vyhnúť, pretože sa bojí, že ju bude pozorovať a posudzovať. Počas svojho života nikdy nemala pocit, že je dostatočne dobrá a má strach, že ju ľudia nebudú mať radi. Je citlivá na energiu iných ľudí, je intuitívna.

**Sny**

Má veľmi často sny plné násilia! (vraždy, únosy).

**K čomu by sa prirovnala?**

K nejakému zvieraťu - mačke.

**Strachy**.

Bojí sa posmrtného života, čo ak sa inkarnuje napríklad do nejakého zvieraťa? Veľmi sa tiež bojí o svoje zdravie, bojí sa chorôb. Bojí sa, že čo ak sa z tejto neuralgie neuzdraví a bude sa to zhoršovať.

***Ako by ste postupovali? Aké rubriky by ste použili?***

**Prípad 2 - krátky prípad**

***Sumár hlavného problému***

3 ročný chlapček, hlavným problémom sú opakujúce sa zápaly dýchacích ciest s príznakmi astmy (astmatické dýchanie a kašeľ - dýchavičnosť/sipot, krup, stridor, laryngitídy). Jeho dýchacie cesty sú veľmi citlivé a ľahko ochorie. S chlapcom musia opakovane chodiť na pohotovosť kvôli záchvatom dýchavičnosti/dušnosti a krupom. Mama má veľký strach, že sa chlapec v noci zadusí. Najväčším (hlavným problémom) je sťažené dýchanie (najmä v noci) a dušnosť. Mama mu skúšala dávať lieky: Hepar sulphur, Aconite, Spongia... bez výrazného úspechu.

***Fyzické príznaky***

- dýchavičnosť/dušnosť, rachotivé dýchanie

- krup

- stridor

- brechavý/štekavý dráždivý kašeľ v akútnom štádiu

- dýchanie je zrýchlené a rachotivé a v noci sa podstatne zhoršuje, nebezpečenstvo dusenia sa a mimoriadne sťažené dýchanie má iba v noci!

- je veľmi smädný

- chutia mu vajíčka a syr!

- má veľkú chuť na studené nápoje takmer vždy

- v rodine výskyt astmy, v osobnej anamnéze má (okrem opakovaných respiračných ochorení a rachotu v pľúcach) aj moluscum contagiosum.

***Myseľ***

Je predčasne vyspelý na svoj vek, učí sa rozprávať rýchlejšie ako iné deti. Zbožňuje spoločnosť druhých ľudí a je komunikatívny, extrovertný. Najšťastnejší je, keď je v spoločnosti iných detí a môže sa s nimi hrať a zažívať dobrodružstvá. Je len veľmi nerád sám.

Je inteligentný, odvážny, šikovný. Chodí rád plávať.

***Ako by ste postupovali? Aké rubriky by ste použili?***

**Prípad 3 (v zálohe ak by bolo potrebné) - rýchly akútny prípad**

**HLAVNÝ PROBLÉM A PRÍZNAKY:**

***Covid-19*** - neznesiteľné pulzujúce bolesti hlavy u mladej ženy, najma v oblasti záhlavia, kde sa bolesť sústreďuje. Bolesť je prítomná z oboch strán, viac je ale postihnutá ľavá strana hlavy. Bolesť sa výrazne zhoršuje pri každom pohybe/otočení hlavy, pri každom pohybe. Dokonca ani ľah jej nepomáha. Takéto bolesti hlavy ešte nikdy predtým nezažila, sú veľmi intenzívne, pulzujúce, búšivé. Vzala si Arniku, ale vôbec jej to nepomohlo. Jediné, čo jej pomáha je tlak a oddych (nie ľah). Má ešte suchý kašeľ.

Kovid začal pred niekoľkými dňami, mala najprv teplotu, slabosť, triašku, neskôr kašeľ a bolesti hlavy. Teplotu už nemá, ani iné príznaky okrem tých neznesiteľných bolestí hlavy a suchého kašľa.

***Ako by ste postupovali? Aké rubriky by ste použili?***